# Rosie Stephenson-Goodknight

| Rosie Stephenson-Goodknight |
| --- |
| Rosie Stephenson-Goodknight na Viki Konferenciji Severne Amerike 2019. godine |
| Rođenje | (1953-decembra-05)5. decembra 1953. Gary, Indiana, SAD  |
| Prebivalište | Las Vegas i Nevada City, California |
| Ostala imena | Rosiestep |
| Obrazovanje | Kalifornijski državni univerzitet Univerzitet Kalifornije u Irvini Univerzitet Kalifornije u Los Angelesu Univerzitet Kalifornije u San Diegu |
| Zanimanje | Poslovna administratorica |
| Poznat/a po | Urednica Vikipedije |
| Djeca | 2 |
| Rodbina | David Albala (deda) Paulina Lebl-Albala (baka) |
| Nagrade | Vikimedijanac godine (2016.) |
| **Sajt** rosiestep.com |
|  Rosie, jula 2018., ukratko se predstavlja |

**Rosie Gojich Stephenson-Goodknight** (5. decembra 1953.–), na Vikipediji poznata pod imenom **Rosiestep**, je američka urednica Engleske Vikipedije poznata po svojim nastojanjima u rešavanju rodne pristrasnosti u enciklopediji, pokretanjem projekata povećavanja kvantitete i kvalitete biografija o ženskim ličnostima, kao i svojim doprinosom nekoliko hiljada članaka na tom polju.

Za svoj je rad u 2016. proglašena Vikimedijancem godine, te u maju 2018. godine odlikovana srpskim viteškim zvanjem kao Dama svetosavskog diplomatskog pacifizma. Stephenson je od oktobra 2021. član Upravnog odbora Vikimedijine fondacije. Zaposlena je kao poslovna administratorica za zdravstvenu ustanovu u Las Vegasu, te živi tamo i u Nevadi.

## Biografija

Rozijina šira porodica uključuje baku Paulinu Lebl-Albalu, čuvenu srpsku i jugoslovensku feministkinju i književnicu iz Beograda čija se kćerka, Rozijina majka, odselila u Sjedinjene Američke Države gde se Rosie i rodila. Njen deda David Albala je bio istaknuti jugoslovenski lekar, političar i cionista. U svojim je mladim godinama pokazala interes za svetsku kulturu i htela karijeru u antropologiji, no otac ju je ponukao da diplomira nešto praktičnije. Na kraju je umesto toga završila Master poslovne administracije.

Stephenson-Goodknight Vikipediju uređuje od 4. juna 2007. godine. S Vikipedijom ju je upoznao njen sin koji se našao na članku o ukrajinskom gradu kojeg je posetio kad je radio za američki Peace Corps. Rosie je Vikipediju počela uređivati kasnije iste godine, kada je išla da potraži knjige publicirane od strane Knjiške lige Amerike (*Book League of America*), a našla praznine. Smatrala je da je internetska enciklopedija pogodan izvor za antropologiju, navodeći Margaret Mead kao inspiraciju:

> Neki od vas znaju da sam u srcu kulturni antropolog. Želela sam da idem stopama Margaret Mead i studiram kulturnu antropologiju u Barnardu (alma mater moje mame), kao što je to uradila Margaret. Želela sam da otputujem u Papuu Novu Gvineju i istražim njene ljude, kao što je to uradila Margaret. Ali moj tata je rekao 'ne' diplomiranju antropologije - želeo je nešto praktičnije za moje univerzitetske studije. Tako da sada, godinama kasnije, živim životom kulturnog antropologa iz fotelje, pišući članke o ostrvu Goaribari i njegovim kanibalima. Za sve devojke koje imaju nepraktične snove, ovaj je članak posvećen vama.
>
> – Prevod originalnog citata Rosie Stephenson-Goodknight

Stephenson-Goodknight sa Vikipedijinim osnivačem Jimmy Walesom na Vikimaniji 2016. godine
Stephenson-Goodknight je nekoliko godina radila na stvaranju članaka o geografiji, arhitekturi i raznim biografijama, ali se kasnije koncentrisala na biografije žena. Do 2013. je stvorila preko 3,000 novih članaka od kojih je 1,000 ušlo u Vikipedijin odeljak "*Da li ste znali?*" na glavnoj stranici, te je zbog toga bila istaknuta u britanskom *The Huffington Postu*. Do 2016. je godine stvorila 4,000 članaka i izvršila 100,000 uređivanja, a iste je godine nagrađena od strane Jimmy Walesa kao Vikimedijancem godine. Bila je suosnivačem Vikiprojekata *Women* (Žene), *Women writers* (Žene književnice) i *Women in Red* (Žene u crvenom). Ovi su vikiprojekti u mnogome poboljšali i povećali broj članaka o ženskim ličnostima. Učestvovala je u srodnim projektima kao što je *Art+Feminism Wikipedia Edit-A-Thon* u aprilu 2016.

Stephenson-Goodknight veruje da dovoljno informacija postoji za pisanje jačih biografija, pod uslovom da su ljudi spremni da ih traže. Takođe sugeriše da su žene u mogućnosti uvelike doprinositi Vikipediji, rekavši: „Ono što Vikipediji treba jeste vi, ženski urednik, sa svojim jedinstvenim sklonostima i interesima i tonom na stranicama za razgovor. Bez vas se rodna neravnoteža i sistemska pristrasnost nastavljaju na Vikipediji.“

Vikipedija je 23. januara 2020. izjavila da je Stephenson-Goodknight tvorac 6-miliontog Vikipedijinog članka, što je postigla člankom o kanadskog književnici Mariji Elizi Turner Lauder.

## Nagrade i priznanja

Na primanju odlike Dame svetosavskog diplomatskog pacifizma
Stephenson-Goodknight je 14. decembra 2017. godine bila „počasni gost“ na manifestaciji izraelskog ambasadora i diplomate Alone Fisher-Kamm povodom obeležavanja 25 godina diplomatskih odnosa Srbije i Izraela.

29. maja 2018. godine je za svoj rad na očuvanju sećanja na Srbe "sto godina od Velikog rata", posebno zbog doprinosa o vojnom oficiru i jevrejskom vođi Davidu Albali, svome dedi, odlikovana srpskim viteškim zvanjem kao Dama svetosavskog diplomatskog pacifizma od strane prvog potpredsednika Vlade i ministra inostranih poslova Republike Srbije Ivice Dačića.

## Reference